SKRIFTLIG FORESPØRGSEL P-1157/01

af Francesco Speroni (TDI) til Kommissionen

(3. april 2001)

Om: Produkter med beskyttet oprindelsesbetegnelse (BOB) og konserveringsstoffer ved ostefremstilling

I betragtning af følgende:

- Bestemmelserne om fremstilling af osten Grana Padano med beskyttet oprindelsesbetegnelse omfatter ikke anvendelsen af konserveringsstoffer, navnlig tilsætningsstoffet E 1105 lysozym;

- I stk. 2, litra D i det ministerielle dekret 209/1996 om anvendelse af tilsætningsstoffer, som er en gennemførelse af EØF-direktiverne 94/34/EF(1), 94/35/EF(2), 94/36/EF(3), 95/2/EF(4) og 95/31/EF(5) fastsættes det, at det er tilladt at anvende et tilsætningsstof på betingelse af, at anvendelsen ikke bruges til at skjule anvendelsen af råvarer af dårlig kvalitet eller uheldig praksis eller teknik (herunder sundhedsskadelig praksis).

- Tilsætningsstoffet E 1105 lysozym er anvendt i fremstillingen af osten Grana Dadano BOB, fordi det anvendes til at omdanne mælk, der ikke opfylder den sundhedsstandard, der er opført i direktiv 92/46/EF(6) i bilag A, kapitel IV.

- Den italienske sundhedsminister bekræfter med det notat af 18. juni 1999, der er sendt til Europa-Kommissionen, GD XXIV, at næsten al den italienske mælk, der ikke opfylder kravene, anvendes til fremstilling af Grana Padano BOB og Parmigiano Reggiano BOB.

- CSQA, det eneste statsautoriserede organ til attestering af Grana Padano, tillader i sin kontrol, at der tilsættes tilsætningsstoffet lysozym, på trods af at dette ikke er tilladt i produktionsbestemmelserne.

bedes Kommissionen bedes oplyse:

- om anvendelsen af konserveringsstoffet E 1105 kan tillades, uagtet det ikke udtrykkeligt er fastsat i bestemmelserne om fremstilling af Grana Padano BOB, eller om Kommissionen eventuelt har givet tilladelse til særlige undtagelser?

- om den ikke finder, at anvendelsen af lysozym er en åbenlys form for omgåelse af reglerne, der muliggør fremstilling af BOB-ost på grundlag af mælk, der ikke opfylder kravene i direktiv 92/46/EF?

- om den mener, at lysozym er et stof, der overhovedet ikke er sundhedsfarlig for forbrugerne?

(1) EFT L 237 af 10.9.1994, s. 1.

(2) EFT L 237 af 10.9.1994, s. 3.

(3) EFT L 237 af 10.9.1994, s. 13.

(4) EFT L 61 af 18.3.1995, s. 1.

(5) EFT L 178 af 28.7.1995, s. 1.

(6) EFT L 268 af 14.9.1992, s. 1.

Supplerende svar afgivet på Kommissionens vegne af Franz Fischler

(15. maj 2001)

Lysozym er et enzym, der forekommer naturligt i mælk i små mængder, og som derfor kan indgå i produktionen af Grana Padano-ost.

I henhold til Europa-Parlamentets og Rådets direktiv 95/2/EF af 20. februar 1995 om andre tilsætningsstoffer til levnedsmidler end farvestoffer og sødestoffer er det tilladt at anvende lysozym som tilsætningsstof til ost efter quantum satis-princippet. I forbindelse med quantum satis er der ikke er anført nogen maksimumsværdi. Tilsætningsstoffet skal dog anvendes i overensstemmelse med god fremstillingspraksis i en mængde, som ikke er højere end nødvendigt for at opnå det ønskede resultat, og således at forbrugerne ikke vildledes.

I henhold til Rådets direktiv 89/107/EØF af 21. december 1988 om indbyrdes tilnærmelse af medlemsstaternes lovgivning om tilsætningsstoffer, som må anvendes i levnedsmidler(1) må et tilsætningsstof bl.a. kun anvendes, hvis det fungerer som hjælpemiddel ved fremstilling, forarbejdning, tilberedning, behandling, emballering, transport eller opbevaring af levnedsmidlet, forudsat at tilsætningsstoffet ikke anvendes for at dække over virkningerne af mangelfulde råvarer eller mindre heldige (herunder uhygiejniske) fremgangsmåder eller teknikker i forbindelse med nogen af disse aktiviteter.

Ifølge varespecifikationen for den beskyttede oprindelsesbetegnelse (BOB) Grana Padano får man mælken til at koagulere ved tilsætning af naturligt sierro-innesto og/eller enzymer.

Derfor er anvendelsen af lysozym tilladt ved produktion af Grana Padano- og Parmigiano Reggiano-ost inden for ovennævnte grænser og udgør i sig selv ikke en overtrædelse af EF-retten.

Under alle omstændigheder er det ifølge Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter(2) ikke tilladt at anvende mælk, der ikke er i overensstemmelse med de kriterier, som i direktivet er fastsat for fremstilling af ost.

(1) EFT L 40 af 11.2.1989.

(2) EFT L 268 af 14.9.1992.